Minister: Jeg forstår dem godt

Udlændinge- og integrationsminister Mattias Tesfaye (S) følger ordningen tæt og har fuld forståelse for, at visse syriske flygtninge ønsker at vende hjem.

- Hvis de tænker, at der er kommet ro på, og de ikke risikerer forfølgelse, så kan jeg godt forstå, at de gerne vil hjem og genopbygge det land, som nogle steder ligger lidt i ruiner.

- Og jeg synes, det er klart bedst, når det foregår frivilligt. Jeg vil jo gerne bringe flygtningepolitikken et sted hen, hvor vi hjælper folk, der har brug for beskyttelse, og hvor vi også hjælper dem på plads i deres eget hjemland, når der er kommet fred og ro. Og det her er et skridt i den rigtige retning, siger ministeren.

Disse udgifter kan flygtninge og indvandrere få betalt ved frivillig hjemrejse Rejseudgifter: En enkeltbillet til hjemlandet eller det tidligere opholdsland.

Udgifter på højst 30.600 kroner per person til transport af personlige ejendele eller hjælp til udgifter til køb af personligt bohave på 30.600 kroner per person.

Hjælp til etablering i hjemlandet: 139.274 kroner per person over 18 år og 42.476 kroner per person under 18 år.

Indkøb og transport af erhvervsudstyr: Op til 16.124 kroner per voksen samt op til 20.824 kroner til transport.

Transport af erhvervsudstyr, som den, der vender hjem, allerede ejer: Op til 16.124 kroner.

Udgifter til sygeforsikring til personer, der er fyldt 18 år: Op til 7.803 kroner per år i op til fire år

Udgifter til nødvendig medbragt lægeordineret medicin til højst et års forbrug.

Udgifter til medbragte personlige medicinske hjælpemidler: Op til 6.805 kroner

Udgifter til skolegang til skolesøgende børn, der på tidspunktet for repatrieringen er fyldt fem år: 520 kroner om måneden per barn i op til fire år (dog højst indtil det fyldte 16 år.)

Støtte til anskaffelse af rejsedokumenter: 10.200 kroner per person. (kilde: Dansk Flygtningehjælp)

Flere syrere er på vej hjem

De 22 syrere, der allerede er rejst hjem, får sandsynligvis snart følgeskab af endnu flere landsmænd. Dansk Flygtningehjælp har for tiden 40 verserende sager med syrere, der ønsker at vende hjem. Her mangler blot den endelige godkendelse fra den enkeltes kommune.

Samtidig modtager organisationen dagligt 20-25 opkald fra syriske flygtninge, som vil høre nærmere om mulighederne for at få økonomisk støtte for at rejse hjem.

- Vi giver en uvildig rådgivning til dem. Vi forklarer reglerne, og hvilke muligheder der er. Og så forklarer vi også konsekvenserne af den beslutning, de er ved at træffe. Og det er afgørende, at de er helt afklaret med, hvad de beslutter. Fordi det på den ene side er frivilligt, men også fordi det er så afgørende, at de opgiver deres opholdstilladelse i Danmark, når de først har truffet beslutningen og er rejst hjem, fortæller Eva Singer.

Kan fortryde og vende tilbage

Hun understreger dog, at de syriske flygtninge inden for et år kan fortryde deres beslutning og vende tilbage til Danmark, hvis de ønsker det. For selvom de fleste rejser til Damaskus, hvor der ikke er aktiv krig – så lurer der andre farer, fortæller Eva Singer.

- De risikerer jo at blive udsat for forskellige former for overgreb. De hører jo både rygter og får også rapporter om folk, som er vendt tilbage, og som har fået meget store problemer og måske er blevet tilbageholdt af myndighederne. Så der er selvfølgelig mange forskellige risici, som de møder, og som de skal forholde sig til, forklarer hun.

Hvis de fortryder, skal flygtningene dog betale alle pengene tilbage.